KIRJALLINEN KYSYMYS E-0544/00 esittäjä(t): Hiltrud Breyer (Verts/ALE) komissiolle. Bohunice ja Mochovce.



Virallinen lehti nro 053 E , 20/02/2001 s. 0008 - 0009



KIRJALLINEN KYSYMYS E-0544/00 esittäjä(t): Hiltrud Breyer (Verts/ALE) komissiolle (28. helmikuuta 2000) Aihe: Bohunice ja Mochovce Bohunicen ja Mochovcen ydinvoimalat aiheuttavat paikalliselle väestölle ennaltaennustamattomia riskejä. Lisäksi Bohunicen A1-reaktorissa vuosina 1976 ja 1977 tapahtuneiden onnettomuuksien seurauksena vapautui suuria määriä radioaktiivisia aineita, mikä saastutti paikoitellen maaperää laitoksen ympäristössä sekä purojen ja jokien rantoja valuma-alueella. Lisäksi pohjavedet saastuvat jatkuvasti vuotavien astioiden vuoksi sekä radioaktiivisten aineiden levittyä varastointipaikan tulvan seurauksena. Kun Slovakian uusi valvontaviranomainen (UJD) perustettiin tammikuussa 1993, sen johtoon asetettiin vain Bohunicen ydinvoimalan entistä henkilökuntaa, joka oli ollut osallisena Bohunice-A1:n onnettomuudessa. 1. Kuka vastaa a) väestölle tiedottamisesta, jos radioaktiivista materiaalia pääsee biosfääriin ja b) A1-reaktorin valvonnasta ja vaurioiden korjaamisesta? 2. Mikä riippumaton taho takaa tulevaisuudessa väestölle tiedottamisen ajoissa sekä suojelun saastuneen materiaalin aiheuttamilta vahingoilta? 3. Minkä tietojen tai arvioiden perusteella Bohunicen ydinvoimalan A1-reaktorin purkamista lykätään yhä pidemmälle tulevaisuuteen (viimeksi on mainittu vuosi 2050)? 4. Mitä käyttäjän ja Riskauditin välisessä sopimuksessa vaadituista ajanmukaistamistoimista ei ole vielä toteutettu Mochovcen ydinvoimalan reaktoreissa 1 ja 2? 5. Milloin reaktorin 1 muiden turvatoimien toteutus ja hyväksyntä tapahtuu, ja kuka siitä vastaa? 6. Onko UJD:n ohella olemassa riippumatonta valvontaviranomaista, joka vastaa sekä turvallisuuteen liittyvistä teknisistä toimenpiteistä että säteilyturvasta? Günter Verheugenin komission puolesta antama vastaus (7. huhtikuuta 2000) Slovakian hallitus on päättänyt sulkea Bohunicen V1-voimalan ykkösreaktorin vuoteen 2006 ja kakkosreaktorin vuoteen 2008 mennessä. Bohunicen vanhaa A1-reaktoria puretaan parhaillaan. Kansainvälisten elinten esittämiä suosituksia turvallisuuden parantamiseksi Mochovcen voimalassa tutkitaan parhaillaan. Komission käytössä olevien tietojen mukaan Bohunicen A1-reaktorissa tapahtuneet onnettomuudet saastuttivat maaperää voimalan alla ja ympärillä. Saastunut maaperä on eristetty. Lähialueen maaperää ja vesiä valvotaan jatkuvasti. Slovakiassa ydinvoiman tuottajalla on velvollisuus ilmoittaa välittömästi ydinonnettomuudesta Slovakian ydinvalvontaviranomaiselle (UJD). Slovakian osaltaan ratifioiman ydinonnettomuuden pikaisesta ilmoittamisesta tehdyn kansainvälisen yleissopimuksen mukaan kyseinen viranomaistaho (UJD) on vastuussa tiedottamisesta sekä omalle väestölle että naapurimaille. Bohunicen A1-reaktorista vastuussa olevalla ydinvoiman tuottajalla (Slovenske Elektrarnella) on velvollisuus purkaa A1-reaktori ja se vastaa kyseisestä velvollisuudesta suoriutumisesta. Purkamistoimenpiteistä vastaavan yksikön 24 jäsenen henkilökunta on keskittynyt tähän tehtävään. UJD on vastuussa purkamisprosessin valvonnasta. A1-reaktorin purkamista ei ole lykätty. Purkaminen on pitkä prosessi. Toiminnan ensimmäinen vaihe (jätteen purkaminen) on parhaillaan käynnissä. Toinen vaihe (reaktorin teknisten osien purkaminen ydinreaktorin astiaa lukuun ottamatta) oletetaan saatavan päätökseen vuoteen 2010 mennessä. Kolmas vaihe (reaktorin astian purkaminen) saataneen päätökseen vuoteen 2050 mennessä. Phare-ydinturvallisuusohjelman avulla rahoitettiin yhteisön asiantuntijoiden suorittama Mochovcen ydinvoimalan tarkastus. Tarkastuksen seurauksena annettiin useita suosituksia turvallisuuteen liittyvistä toimenpiteistä, jotka on nyt pantu täytäntöön. Muut kuin turvallisuuteen liittyvät suositukset, joiden tarkoituksena on yhdenmukaistaa Mochovcessa olevat käytännöt länsimaisten vaatimusten mukaisiksi, pantaneen täytäntöön vuoteen 2001 mennessä. Ydinvoiman tuottaja (Slovenske Elektrarne) on vastuussa suositusten täytäntöönpanosta. UJD vastaa täytäntöönpanon valvonnasta. Se on riippumaton ydinturvallisuudesta vastaava elin Slovakiassa. Slovakian terveysministeriö on vastuussa säteilyturvasta. Ydinvoimalan muiden kuin suoraan ydinturvallisuuteen liittyvien laitteiden tekniset tarkastukset suorittaa Slovakian työministeriön alainen työsuojeluosasto.